Gedagte vir die dag: Kan jy God verstaan?Foto: Reint Dykema Kan jy begryp wie God werklik is? Kan jy die Almagtige ten volle verstaan? Dit is kennis wat hoër is as die hemele. Hoe kan jý daarby uitkom? Dit is kennis wat dieper is as die doderyk. Hoe kan jy dit bereik? Dit strek verder as die aarde, wyer as die see. (Job 11:7-9) Daar word so baie oor God gepraat en bespiegel. Wie is God, waar is God, hoe is God? Is God? ’n Mens kry die indruk dat daar in die laaste aantal jare ’n soort vrymoedigheid wat grens aan verwaandheid by mense posgevat het in hulle spekulasies oor God. Durf ’n mens so oor God praat? In Job en sy vriende se gesprek gaan dit ook oor God – waarom Hy lyding toelaat, of selfs veroorsaak. Al sê Job en sy vriende verkeerde dinge oor God breek daar by tye ’n helder ligstraal deur, kom daar ’n verrassende insig aan die lig. Soos in die teks hierbo. Wie is die mens tog om te kan sê dat hy God verstaan? God is ver bo die mens se begrip, bokant sy verstaan verhewe. En dit is wat Sofar tereg in Job 11 wil sê: God is onmeetbaar groot en heerlik. Dis jammer dat so baie slim mense dit nie wil verstaan nie, en steeds met vele pogings vorendag kom om hulle powere godsbeeld op die skerm te gooi. Moenie God probeer verstaan nie; geniet net sy genade. Na al Job en sy vriende se geredekawel oor God kom Job uit eindelik tot dié slotsom: “Tot nou toe het ek net gehoor wat mense van U sê, maar nou het ek U self gesien” (Job 42:5). En waar het Job vir God gesien? Toe God self vir hom iets van die wonder van die skepping vertel het. Wie anders as ’n groot en onmeetlike God is tot sulke skeppingswonders in staat?